Ruotsalaisteinit pakenivat paniikissa, kun mies syöksyi autolla halliin kesken käsipallopelin – Aftonbladetin lähteet: Poliisi epäilee mahdollista terrorimotiivia

Ruotsalaislehtien mukaan lauantai-iltana sattunutta tapausta tutkittiin ensin rattijuopumuksena. Aftonbladet kertoo, että tutkinta sai kuitenkin sunnuntaiaamuna uuden käänteen.

Muiden Tukholman esikaupunkialueiden ohella myös Märstassa on kärsitty jengirikollisuudesta. Kuvassa viranomaisten taajamaan perustama turvallisuuskeskus, joka tarjoaa apua ja neuvontaa asukkaille.­

Teini-ikäiset käsipalloilijat joutuivat juoksemaan paniikissa pakoon, kun auto syöksyi kesken pelin seinän läpi palloiluhalliin Tukholman esikaupunkialueella Märstassa lauantai-iltana. Tapauksesta kertovat muun muassa iltapäivälehdet Aftonbladet ja Expressen.

Poliisit ottivat kiinni autoa ajaneen 29-vuotiaan miehen, joka kuljetettiin sairaalaan törmäyksessä saamiensa lievien vammojen vuoksi. Myöhemmin poliisi kertoi tutkivansa tapausta rattijuopumuksena, ja syyttäjä teki pian päätöksen päästää epäilty vapaalle jalalle.

Tilanne tallentui alla olevalle videolle, jonka Expressen on julkaissut Twitterissä.

Aftonbladet kertoo kuitenkin saaneensa lähteiltään tiedon, jonka mukaan tapauksen tutkinta sai uuden käänteen sunnuntaiaamuna. Lähteiden mukaan poliisi epäilee nyt, että mies ajoi seinän läpi palloiluhalliin tarkoituksella.

Lehden tietojen mukaan poliisi on luokitellut teon ”erityiseksi tapaukseksi”, ja tämä luokittelu sallii poliisin käyttää ylimääräisiä resursseja tutkintaan. Nyt tapausta kerrotaan tutkittavan murhan yrityksenä, josta epäiltynä sama 29-vuotias pidätettiin uudelleen sunnuntai-iltana.

Aftonbladet kertoo poliisin olleen yhteydessä myös maan turvallisuuspoliisiin Säpoon, jonka tehtävänä on selvittää, liittyykö tapaukseen mahdollista terroristista motiivia. Lähteiden mukaan epäily nousi miehen autosta tehdyistä löydöistä.

Autossa kerrotaan olleen kirje, jossa esiintyi edesmenneen al-Qaida-terroristijärjestön johtajan Osama bin Ladenin nimi sekä lause ”ihmisten on kuoltava”. Lisäksi Aftonbladet kertoo lähteisiinsä nojaten, että autoa oli peukaloitu niin, että sen kaasupolkimeen oli kytketty kaapeleilla akku.

Tukholman poliisi vahvisti ainoastaan miehen pidätyksen ja murhayritysepäilyn. Säpo puolestaan vahvisti tiedottajansa välityksellä ainoastaan olevansa ”tietoinen tapahtuneesta”. Hallissa tehtiin sunnuntaina teknistä tutkintaa.

Pidätetyn kerrotaan olevan poliisille entuudestaan tuttu. Kesällä 2014 hän ampui revolverilla neljä kertaa toista miestä, joka toipui kuitenkin henkeään uhanneista vammoista.

Mies tuomittiin kahdeksaksi vuodeksi vankeuteen murhan yrityksestä, pahoinpitelystä sekä törkeästä aserikoksesta. Hänen kerrotaan aiheuttaneen ongelmia myös vankilassa, jossa hän sai useita varoituksia sekä joutui myös eristykseen.

Viranomaistietojen perusteella mies pääsi ehdonalaiseen vapauteen lokakuussa.

Artikkelia päivitetty kello 23.42. Lisätty Aftonbladetin myöhemmin kertoma tieto auton sisältä tehdyistä löydöistä.